Յուհո Լալլուկկա

Յոհան (Յուհո) Լալլուկկա (, ), ֆինն ձեռներեց, առևտրական խորհրդական և մեկենաս։

Կենսագրություն 

Յուհո Լալլուկկան ծնվել է 1852 թվականին, Կարելական պարանոցի Ռյայսյալյա բնակավայրում, գյուղացիական ընտանիքում։ 1891 թվականից բնակվել է Վիբորգում։ Նույն թվականին նա ձեռներեց Յաակկո Հյակլիի հետ համատեղ հիմնել  է «Հյակլի, Լալլուկկա և Կо» ընկերությունը, որը զբաղվել է հացահատիկի, սուրճի վերամշակման, ոլոռի և սերմերի մեծածախ առևտրով։ 1912 թվականին այն վերափոխվել է «Հյակլի, Լալլուկկա և Կо» ԲԸ-ի՝ 5 միլիոն ռուբլի բաժնետիրական կապիտալով։ 1906 թվականին Վիբորգում կառուցվել է ընկերության շենքը՝ ճարտարապետ Ալլան Շուլմանի նախագծով։ Լալլուկկան հանդիսացել է նաև «Պամաուս» արդյունաբերական և առևտրային ձեռնարկությունների սեփականատերերի միության ակտիվ պաշտոնատար անձանցից մեկը, իսկ 1901-1902 թվականներին` փոխնախագահը։ Բացի այդ, նա Վիբորգի պատմության մեջ հիշատակվում է որպես մեկենաս, մասնավորապես, ֆինանսավորել է քաղաքային դրամատիկական թատրոնը։ Նրա անունով է կոչվել Վիբորգի փողոցներից մեկը (այժմ` Մայակովսկու փողոց)։

Յուհո Լալլուկկան մահացել է Վիբորգում 1913 թվականին՝ ձեռնարկության ղեկավարությունը հանձնելով կնոջը՝ Մարիա Լալլուկկային։ Մարիան մահացել է ամուսնու մահից տաս տարի հետո` 1923 թվականին։ Ըստ նրա կտակի, 1934 թվականին ճարտարապետ Ալվար Աալտոյի նախագծով կառուցվել է Վիբորգի  քաղաքային գրադարանը։ Լալլուկկայի կնոջ ունեցվածքի մեծ մասը կտակվել է Հելսինկիի  նկարիչների տան կառուցման համար։ 1924 թվականին Վիբորգի Ռիստիմյակսկի գերեզմանատանը կանգնեցվել է ամուսիններ Յուհո և Մարիա Լալլուկկաների հուշարձանը, որը ստեղծել է քանդակագործ Էմիլ Հալոնեն։ 1986 թվականի օգոստոսի 30-ին «Պամաուս» միության միջոցներով հուշարձանը վերաբացվել է Լապենրանտայի ռուսական նախկին ռազմական գերեզմանատանը։

Ծանոթագրություններ 

Ֆինն բարեգործներ
Ֆինն գործարարներ
Ֆինլանդիայի քաղաքական գործիչներ